La Bibia piemontèisa/Testament Vej/Osea/Osea 6


Osea

6 

"Vnì, tornoma a Nosgnor. Chiel, ch’a  a l'ha colpine, an varirà; chiel, ch’a l'ha ferine a meisinerà nòste fërléche. Dòp doi di an farà  torna vive , ël ters di an arlevrà e noi i vivroma an soa presensa. Arconossomlo, sërcoma 'd conòsse Nosgnor! Chiel a vnirà ‘d sicur com a ven primalba; a tornerà ‘d sicur tanme la pieuva d’invern, tanme la pieuva dla prima ch’ a bagna la tèra". 

Nosgnor a rëspond: “Còs l’hai-ne da fé con ti, Efraim? Còs l’hai-ne da fé con ti, Giuda? L’amor ch’it l’avìes për mi a l’é tanme la nebia dla matin, tanme la rosà che dun-a a spariss. A l'é për lòn che i l'hai faje fé a tòch dai profeta, i l'hai massaje con le paròle 'd mia boca, e mè giudissi a s-ciodrà parèj dla lus. Lòn che mi i veuj a l’é l’amor e pa nen ij sacrifissi, la conossensa ‘d Nosgnor e pa nen j’olocàust.

Anfedeltà gròssa d'Israel 

Ma lor, coma ant ël santuari d’Adam, a l'han trasgredì l'aleansa, a l'é ambele-là che a l'han tradime. Ghilead a l’é na sità 'd canaje che a pòrta marche 'd sangh. Parèj 'd bandì a la sosta, na còca 'd sacerdòt sassin an sla stra 'd Sichem; òhi, a l'han fàit ëd përversità! A Betel i l'hai vedù 'd përversità da nen chërdje; a l'é ambelelà che Efraim a l'é prostituisse, che Israel a l'é anflasse.

Ëdcò ti, Giuda, it saras mëssonà. Ma mach ant ël moment ch’i arneuvrai la vita ‘d mè pòpol.

Nòte 

Piemontèis
Bibia
Testament Vej
Osea